## Odluka Vijeća za elektroničke medije klasa: 612-12/12-05/0147, urbroj: 567-02-14-33 od 24. lipnja 2014.

### NN 80/2014 (2.7.2014.), Odluka Vijeća za elektroničke medije klasa: 612-12/12-05/0147, urbroj: 567-02-14-33 od 24. lipnja 2014.

VIJEĆE ZA ELEKTRONIČKE MEDIJE

1551

Vijeće za elektroničke medije u sastavu Mirjana Rakić, predsjednica Vijeća, Ernest Strika, zamjenik predsjednice Vijeća te Damir Hajduk, Vesna Roller, Gordana Simonović i Robert Tomljenović, kao članovi Vijeća, u postupku nadzora nad radom nakladnika – GRADSKA TELEVIZIJA d.o.o., Zadar, na temelju članka 76. stavka 1. točke 6. Zakona o elektroničkim medijima (»Narodne novine« broj 153/09., 84/11., 94/13. i 136/13.) na 29-14 sjednici održanoj 24. lipnja 2014., donijelo je

ODLUKU

I. Trajno se oduzima koncesija za obavljanje djelatnosti pružanja medijske usluge televizije na području digitalne regije d71 – gradovi Zadar i Nin, te općine Poličnik, Zemunik Donji, Bibinje, Sukošan, Preko, nakladniku televizije – trgovačkom društvu GRADSKA TELEVIZIJA d.o.o., Zadar, Molatska b.b., OIB: 44461568742.

II. Ugovor br. T-05/12 od 3. travnja 2012. o koncesiji za obavljanje djelatnosti pružanja medijske usluge televizije na području digitalne regije d71 – gradovi Zadar i Nin, te općine Poličnik, Zemunik Donji, Bibinje, Sukošan, Preko, te Ugovor o izmjenama i dopunama ugovora o koncesiji za obavljanje djelatnosti pružanja medijske usluge televizije na području digitalne regije d71 – gradovi Zadar i Nin, te općine Poličnik, Zemunik Donji, Bibinje, Sukošan, Preko prestaju važiti danom konačnosti odluke o trajnom oduzimanju koncesije

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima, Vijeće za elektroničke medije na 15-12 sjednici održanoj 8. ožujka 2012., a na temelju provedenog Javnog natječaja broj 01/12 za davanje koncesija za obavljanje djelatnosti pružanja medijske usluge televizije (»Narodne novine«, broj 08/12) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge televizije na području digitalne regije d71 – gradovi Zadar i Nin, te općine Poličnik, Zemunik Donji, Bibinje, Sukošan, Preko) trgovačkom društvu GRADSKA TELEVIZIJA d.o.o. Zadar. Koncesija je dana na rok od 10 godina.

Po donošenju odluke trgovačko društvo GRADSKA TELEVIZIJA d.o.o. Zadar obavilo je tehnički pregled, a kao uvjet za obavljanje tehničkog pregleda je sklapanje Ugovora s mrežnim operatorom, te su sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te GRADSKA TELEVIZIJA d.o.o. Zadar sklopili Ugovor o koncesiji za obavljanje djelatnosti televizije na području digitalne regije d71.

U postupku pokrenutom po službenoj dužnosti radi nadzora nad radom nakladnika, Vijeće za elektroničke medije je na 21-13 sjednici održanoj 11. travnja 2013., donijelo Odluku, klasa: 612-12/12-05/0147, urboj: 567-06-13-10, o izricanju opomene zbog promjene programske osnove za više od 10% njezinog sadržaja bez pribavljene prethodne suglasnosti Vijeća. Istom odlukom naloženo je nakladniku da u roku od 30 dana uskladi emitiranje programa s programskom osnovom iz 2012. za koju ima suglasnost Vijeća te da u istome roku dostavi dokaze o ispunjenju naloga – snimke programa i očevidnike objavljenog programa za 7 dana (5 radnih dana i 2 dana vikenda) uz očitovanje na koji je način usklađeno emitiranje programa s programskom osnovom za koju ima suglasnost Vijeća.

Provedenom analizom programa za razdoblje od 11. do 17. veljače 2013. godine na temelju koje je izrečena gornja opomena, utvrđen je nedostatan udjel vlastite proizvodnje, koji sukladno članku 38. stavku 1. treba iznositi najmanje 20%. Nadalje, utvrđeno je kako u analiziranome tjednu nije emitirana ni jedna informativna emisija vlastite proizvodnje. Dakle, samo u kategoriji informativnog programa dolazi do odstupanja većeg od 10% programskog sadržaja. Budući da nema informativnog programa, nakladnik nije postigao ni dovoljan udio lokalnih informacija s područja koncesije.

Gornju Odluku o izricanju opomene nakladnik GRADSKA TELEVIZIJA d.o.o., Zadar primio je 22. travnja 2013.

Nakladnik sukladno roku iz opomene od 11. travnja 2013. nije izvršio naloženo – da u roku od 30 dana uskladi emitiranje programa s programskom osnovom iz 2012. za koju ima suglasnost Vijeća te da u istome roku dostavi dokaze o ispunjenju naloga – snimke programa i očevidnike objavljenog programa za 7 dana (5 radnih dana i 2 dana vikenda) uz očitovanje na koji je način usklađeno emitiranje programa s programskom osnovom za koju ima suglasnost Vijeća.

Kako je na neosporan način utvrđeno da nakladnik nije postupio po izrečenoj opomeni od 11. travnja 2013., Vijeće za elektroničke medije je 12. lipnja 2013. donijelo odluku, klasa: 612-12/12-05/0147, urbroj: 567-06-13-11, o privremenom (na 30 dana) oduzimanju koncesije za obavljanje medijske djelatnosti televizije.

Nakon proteka gore navedenog roka iz odluke o privremenom oduzimanju koncesije, nakladnik je dostavio snimke programa za razdoblje od 29. srpnja do 04. kolovoza 2013. godine, očevidnike te očitovanje. Analizom dostavljenog materijala utvrđeno je kako emitirani program nakladnika i dalje odstupa od programske osnove više od 1.783 minuta na tjednoj razini, odnosno 41,23 posto. Nakon što su iz izračuna isključene emisija TV Info – obavijesti, Newsbar i vinjete, kao i druge reprize emisije Pregled vijesti koje se sukladno Pravilniku o vlastitoj proizvodnji NN 43/09 ne mogu priznati u vlastitu proizvodnju, izračun pokazuje da nakladnik u cijelom tjednu nije zadovoljio zakonski minimum vlastite proizvodnje.

Zbog očitog nerazumijevanja obaveza kojima nakladnik mora udovoljiti sukladno ZEM-u, Vijeće je donijelo odluku o provođenju neposrednog nadzora nad radom nakladnika kako bi se utvrdilo stvarno stanje stvari te broj zaposlenih, tehnički i prostorni uvjeti. Neposredni nadzor proveden je 30. rujna 2013. te je utvrđeno kako postoje kadrovski, tehnički i prostorni uvjeti za emitiranje programa sukladno Zakonu. Prema riječima odgovorne osobe, Jurice Lokasa, postoje i zainteresirani ulagači, međutim, čekaju da se razriješi situacija oko samog statusa nakladnika.

Nakon provedenog neposrednog nadzora, izvršena je ponovna analiza programa za razdoblje od 23. do 29. rujna 2013. godine te je utvrđeno kako emitirani program odstupa od programske osnove ukupno 2.133 minute na tjednoj razini, odnosno 48,44 posto, a nakladnik u cijelom tjednu i dalje ne zadovoljava zakonski minimum vlastite proizvodnje.

Naposljetku, nakladnik je 30. listopada 2013. dostavio snimke programa te najavio početak emitiranja novih emisija. Izvršena je analiza dostavljenih snimaka te su ponovno utvrđeni isti nedostaci kao i u prijašnjim analizama (promjena programske osnove za više od 10% te nedostatan udio vlastite proizvodnje).

Sukladno odredbi članka 23. st. 5. ZEM-a za promjenu odnosno dopunu programske osnove koja se odnosi na više od 10% njezinog sadržaja na temelju kojeg je dana koncesija nakladnik mora pribaviti prethodnu suglasnost Vijeća. Odredba članka 38. st. 1. propisuje kako udio vlastite proizvodnje mora iznositi najmanje 20% dnevnog vremena objavljivanja svakoga audiovizualnog programa nakladnika televizije a od toga najmanje 50% između 16 i 22 sata, osim ako Zakonom nije određeno drugačije.

Naprijed navedenim analizama utvrđeno je kršenje citiranih zakonskih odredbi te samim time i neusklađenost emitiranog programa sa važećom programskom osnovom temeljem koje je nakladniku dodijeljena koncesija. Utvrđeno je kako nakladnik gotovo i ne emitira program vlastite proizvodnje, kako gotov nema informativnog programa te je samim time i izvršio promjenu programske osnove za više od 10% njenog sadržaja bez prethodno pribavljene suglasnosti VEM-a.

Kako je neposrednim nadzorom utvrđeno kako nakladnik posjeduje potrebne resurse za nesmetanu proizvodnju programa te kako postoji izražena volja da se počne proizvoditi program sukladno programskoj osnovi i ZEM-u, Vijeće je 22. studenog 2013. donijelo odluku, klasa: 612-12/12-05/0147, urbroj: 567-06-13-24, kojom se nakladniku izriče opomena zbog toga što je promijenio programsku osnovu za više od 10% bez prethodno pribavljene suglasnosti Vijeća te mu se nalaže da u roku od 30 dana uskladi svoju programsku obvezu i dostave dokaze o ispunjenju.

Nakladnik je gornju odluku primio 2. prosinca 2013.

Kako nakladnik nije postupio sukladno izreci opomene od 22. studenog 2014. upućen mu dopis putem elektroničke pošte dana 10. ožujka 2014. u kojem se traži da se očituje o trenutnoj programskoj situaciji te o prethodno podnesenom zahtjevu za promjenu programske osnove koji je vraćen nakladniku na dopunu zbog utvrđenih nepravilnosti.

Nakladnik se na gornji dopis očitovao dopisom naziva »Izjava« koji je primljen 10. ožujka 2014. u kojem se u bitnome navodi kako je jasno da je potrebna nova programska osnova te da će ispravna programska osnova biti dostavljena najkasnije do 12. ožujka 2014.

Do dana izricanja ove odluke nije dostavljen ispravan zahtjev za promjenu programske osnove ni očitovanje o usklađivanu programa s važećom programskom osnovom iz 2012.

Nakladnik sukladno roku iz opomene od 22. studenog 2013. nije izvršio naloženo – da u roku od 30 dana uskladi emitiranje programa s programskom osnovom iz 2012. za koju ima suglasnost Vijeća te da u istome roku dostavi dokaze o ispunjenju naloga – snimke programa i očevidnike objavljenog programa za 7 dana (5 radnih dana i 2 dana vikenda) uz očitovanje na koji je način usklađeno emitiranje programa s programskom osnovom za koju ima suglasnost Vijeća, odnosno nije dostavio ispravan zahtjev za promjenu programske osnove.

Uvidom u Registar koncesija Ministarstva financija RH na dan 3. travnja 2014. utvrđeno je ukupno dugovanje nakladnika GRADSKA TELEVIZIJA d.o.o. iz Zadra u iznosu od 30.467,90 kuna.

Zbog naprijed navedenih razloga Vijeće za elektroničke medije je na 17-14 sjednici održanoj 3. travnja 2014. donijelo odluku o privremenom, na rok od 30 dana, oduzimanju koncesije nakladniku Gradska televizija d.o.o.

Gornju odluku, klasa: 612-12/12-05/0147, urbroj: 567-06-14-27, nakladnik je zaprimio 10. travnja 2014.

Dana 14. travnja 2014. nakladniku je upućen dopis klasa: 612-12/12-05/0147, urbroj: 567-06-14-29 kojim se nakladniku pojašnjava rok do kojeg je dužan uskladiti program i dostaviti dokaze o tome. Nakladnik je navedeni dopis zaprimio 18. travnja 2014.

Dana 10. lipnja 2014. od nakladnika je zatraženo hitno očitovanje o postupanju po odluci Vijeća. Do dana donošenja ove odluke Vijeće nije zaprimilo odgovor.

Dana 18. lipnja 2014. godine od mrežnog operatora – trgovačkog društva Odašiljači i veze d.o.o. zatraženo je očitovanje da li im nakladnik GRADSKA TELEVIZIJA d.o.o. iz Zadra isporučuju signal odnosno emitira li program.

U odgovoru dostavljenom 23. lipnja 2014. godine, urbroj: 511317 ZM, Odašiljači i veze d.o.o. izvijestili su da su postupili sukladno dopisu Agencije za elektroničke medije od 14. travnja 2014. godine te su nakladniku GRADSKA TELEVIZIJA d.o.o., Zadar privremeno prestali pružati 24-satnu uslugu odašiljanja televizijskog programa. Isto tako OiV je nakon isteka roka 11. svibnja 2014. godine u 00,00 sati ponovno počeo pružati 24-satnu uslugu odašiljanja televizijskog programa o čemu je i GTV obaviješten. Od navedenog datuma početka pružanja usluge, sadržaj isporučenog signala (videosignal i tonski signal) od strane nakladnika GTV-a je crna slika bez tona.

Uvidom u Registar koncesija Ministarstva financija RH na dan 20. lipnja 2014. utvrđeno je ukupno dugovanje nakladnika GRADSKA TELEVIZIJA d.o.o. iz Zadra u iznosu od 31.332,78 kuna. Navedeno dugovanje predstavlja iznose rata naknade za koncesiju i to rata s datumom dospijeća obveze 1. prosinca 2013. u iznosu od 7.800,00 kuna, datum dospijeća 1. travnja 2013. u iznosu od 7.800,00 kuna, datum dospijeća 1. srpnja 2013. u iznosu od 7.800,00 kuna te datum dospijeća 31. srpnja 2013. u iznosu od 2.513,33 kuna zajedno s pripadajućim zakonskim zateznim kamatama.

Kako je na neosporan način utvrđeno da pružatelj nije postupio po izrečenoj odluci od 3. travnja 2014., a člankom 76. stavkom. 1. točkom 6. Zakona o elektroničkim medijima propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da se pružatelj medijskih usluga ni nakon primitka opomene Vijeća ne pridržava najmanje 90% programske osnove, te je utvrđen nepodmiren dug s osnove naknade za koncesiju, a člankom 76. stavkom 1. točkom 9. Zakona o elektroničkim medijima je propisano da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju, to je Vijeće za elektroničke medije donijelo odluku o trajnom oduzimanju koncesije.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Splitu u roku od 30 dana od dana primitka odluke. Tužba se predaje ili šalje neposredno Upravnom sudu u Splitu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/12-05/0147

Urbroj: 567-02-14-33

Zagreb, 24. lipnja 2014.

Agencija za elektroničke medije

Vijeće za elektroničke medije

Mirjana Rakić, v. r.

Odluka, NN 80/2014-1551